钦定古今图书集成/方舆汇编/边裔典/第040卷 > 江南经略 > 《洋山记》
## 钦定古今图书集成/方舆汇编/边裔典/第040卷 > 江南经略 > 《洋山记》

洋山，乃苏松御倭海道之上游也。旧闻此山涂泥，不
可以泊舟，惟娘娘庙西南，略有泥涂，可以暂泊，今乃
知其不然。盖海舟必得山嶴而后可泊，无嶴之山不
可以避飓风，如之何敢泊也？洋山乃两头洞，西北高
百馀丈，周围约七八十里，形如圈树。其中有十八嶴，
如一大湖，可藏数百艘。湖口面北，娘娘庙在焉，海水
咸不可食，惟山岭有一池，泉淡可汲，倭船与我兵船
必舣而汲。庙东有巡检嶴故址，山口有一山，名陆家
市，山麓俱白沙如粉，非泥涂也。迩年当道建议，浙直
哨船期会于此，交牌信验，深为有见。何也？洋山南去
定海、北去吴淞，皆一潮也。盖在浙、直之交，适中之地
也。若曾尝出定海关，浮海舠踏勘海防形胜，而深有
感于天心，设险以限华彝。舟山诸山者，两浙之屏翰
也；崇明诸沙者，三吴之屏翰也。定海海外非止一山，
舟山其魁焉耳。舟山之东北有灌门、长涂、代山。衢山
西北有马墓、两头洞，东南有沈家门、乌沙门、石牛等
山。衢山之东北有马迹山。马迹山之东北有陈钱、壁
下二山。陈、钱者，中国海山之尽处也。倭楫击空明而
来，万里风涛，茫无际涯；望见陈、钱，则喜中国将近，有
山可泊。既至陈、钱，然后南北分艐。若经马迹、大衢而
西过舟山，则两浙受其患。不经大衢、舟山，而向洋山
之西。迤北而行，则历淡水门大七、小七，西冲宝山，北
冲高家、竹箔二嘴，或东北冲三爿、扁担、二沙，而苏、松江北惟其所骋矣。崇明诸沙，愚已别立总论，又有《黄
鱼船议》，言之颇详。同志者合而观之，浙直御寇之方，
思过半矣。